Diari Oficial de la Generalitat Valenciana


Sumari del DOGV 4303, del 30-07-2002 (2002/8195)

ORDE de 17 de juliol de 2002, de la Conselleria d'Innovació i Competitivitat, per la qual es convoquen ajudes per a fomentar la formació de personal investigador i tècnic, per mitjà de la contractació de doctors i personal tècnic de suport a la investigació per part de les entitats que tinguen finalitat investigadora.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4303

Data del DOGV
:   30-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/8195


Data del document
:   17-07-2002

Organisme emissor
:   Conselleria d'Innovació i Competitivitat

Tipus de document
:   Ordre

Descriptors 

:   * personal d'investigació
    * ajuda pública
    * universitat
    * centre d'investigació
    * suport econòmic
    * recerca i desenvolupament

ORDE de 17 de juliol de 2002, de la Conselleria d'Innovació i Competitivitat, per la qual es convoquen ajudes per a fomentar la formació de personal investigador i tècnic, per mitjà de la contractació de doctors i personal tècnic de suport a la investigació per part de les entitats que tinguen finalitat investigadora. [2002/M8195]
  
El Programa d'Investigació Científica i Tècnica, que s'inclou en els Pressupostos de la Generalitat per a l'exercici 2002, té entre els seus objectius la potenciació dels recursos humans d'Investigació per mitjà de la promoció d'actuacions de foment que faciliten la formació a diferents nivells del personal científic i tècnic a fi de contribuir a la creació i a la promoció de l'ocupació investigadora a la Comunitat Valenciana.
  
Es tracta en definitiva d'enfortir la capacitat investigadora dels grups de I+D, assegurant la disponibilitat gradual del personal qualificat investigador i tècnic, en aquelles àrees que ho requerixen proporcionant als doctors la possibilitat de perfeccionar-se en entorns d'alta capacitat formativa, així com facilitar la formació d'especialistes en el maneig i la utilització d'infraestructures científiques i en el desplegament d'altres àrees de suport tècnic a la investigació.
  
En este marc, la promoció de modalitats de suport als diferents agents per a la contractació d'investigadors i de personal tècnic de suport a la investigació, orientada a la realització d'activitats, programes i projectes d'investigació d'especial oportunitat i interés que permeten ampliar, perfeccionar o completar la seua formació i experiència representa una contribució essencial als objectius del programa.
  
Per tot això, en l'exercici de les funcions atribuïdes en matèria de foment de la investigació, científica, desenvolupament tecnològic i innovació per Decret 15/2001, de 30 d'octubre, del president de la Generalitat, i en virtut de les facultats conferides per l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
1. L'objecte de la present convocatòria és regular el procediment de concessió, en règim de publicitat, objectivitat i concurrència competitiva, d'ajudes a les entitats previstes en l'article 2 d'esta orde per a fomentar la formació del personal investigador i tècnic per mitjà de la contractació laboral, d'acord amb la legislació vigent, de doctors i personal tècnic de suport a la investigació per al desenvolupament d'activitats de I+D que permeten ampliar, perfeccionar o completar la seua formació i experiència cientificotècnica a través de dos modalitats de participació:
  
- Modalitat A: contractació de doctors per a la seua incorporació en equips d'investigació d'elevat potencial formatiu en línies d'investigació estratègiques per a entitats promotores de la contractació.
  
- Modalitat B: contractació de titulats superiors universitaris (llicenciats, enginyers i arquitectes) com personal de suport a la investigació per a la seua capacitació innovadora i professional en entorns d'elevat potencial formatiu sota la tutela dels investigadors.
  
2. Les activitats de I+D a desplegar pel personal contractat no es realitzaran en cap cas per compte o col·laboració amb empreses, ni el personal contractat intervindrà en cap sector econòmic per la qual cosa les ajudes objecte de la present orde no tenen la consideració d'ajudes d'estat als efectes del «Enquadrament comunitari sobre ajudes d'estat d'investigació i desenvolupament» (96/C45/06).
  
Article 2. Beneficiaris
  
Podran optar a estes ajudes les següents entitats, radicades a la Comunitat Valenciana:
  
a) Universitats valencianes, Consell Superior d'Investigacions Científiques i organismes públics d'investigació amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o altres unitats d'investigació.
  
b) Societats científiques legalment constituïdes i altres entitats públiques o privades amb finalitat investigadora legal o estatutària i personalitat jurídica pròpia, i sense ànim de lucre.
  
Article 3. Àmbit temporal
  
Els contractes finançats a càrrec d'esta convocatòria hauran d'estar formalitzats en l'any 2002, amb anterioritat a la data de finalització del termini de presentació de sol·licituds. Seran subvencionables les despeses corresponents al període comprés entre l'1 de gener i el 31 d'octubre de 2002.
  
Article 4. Conceptes susceptibles d'ajuda
  
Es consideren conceptes susceptibles d'ajuda el pagament del cost salarial brut, amb inclusió de la quota patronal de la Seguretat Social, dins del període subvencionat del contracte subscrit entre els doctors i els titulats superiors de suport tècnic a la investigació i l'entitat beneficiària.
  
Article 5. Presentació de sol·licituds i termini
  
1. Les sol·licituds es formalitzaran en els corresponents models normalitzats, que estaran disponibles a través de l'adreça d'internet http://www.gva.es/ocyt.
  
2. Les sol·licituds i la documentació, així com qualsevol altre tipus de correspondència posterior, es dirigiran en la Sotssecretaria de l'Oficina de Ciència i Tecnologia (c/ Colom, 66, 46098 València) i es presentaran en el Registre General de la Conselleria d'Innovació i Competitivitat (c/ Colom, 32, 46111 València), o per qualsevol dels mitjans que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es tramite per correu certificat, s'haurà de presentar en la corresponent oficina de correus, en sobre obert, perquè puga ser estampat el segell de la data en l'imprés de sol·licitud.
  
3. El termini de presentació de sol·licituds començarà el dia següent de la publicació de la present orde en el Diari Oficial de la Generalitat Valenciana i finalitzarà el dia 13 de setembre de 2002.
  
4. Cada entitat podrà presentar una única sol·licitud i, com màxim, podrà sol·licitar ajudes per a la contractació de cinc doctors i deu titulats superiors de suport tècnic a la investigació.
  
5. Les sol·licituds hauran d'anar firmades pel representant legal de l'entitat sol·licitant. La dita conformitat suposa el compromís de l'entitat a recolzar la correcta realització de les activitats objecte del contracte laboral per al qual se sol·licita l'ajuda.
  
6. Les entitats sol·licitants presentaran original i còpia dels següents documents, segons els impresos normalitzats disponibles en l'adreça d'internet abans referida:
  
a) Sol·licitud correctament emplenada i firmada, en la qual conste la relació de contractes de doctors i titulats superiors de suport tècnic a la investigació promoguts per part de l'entitat en l'àmbit de la present convocatòria, amb el detall relatiu al cost salarial brut de cada contracte en el període subvencionable, data de subscripció del contracte i la seua durada (imprés 33992).
  
b) Còpia dels contractes subscrits inclosos en la sol·licitud d'ajuda formulada per part de l'entitat així com dels títols de les persones contractades.
  
c) Si és convenient, acreditació que els titulats proposats han sigut beneficiaris de les beques de formació de personal investigador de caràcter predoctoral de la Generalitat Valenciana, o siguen personal investigador contractat per part de centres d'investigació científica i desenvolupament tecnològic, en el marc del programa Ramón y Cajal del Ministeri de Ciència i Tecnologia.
  
d) Informe de la necessitat de les contractacions sol·licitades en el qual conste, per a cada una d'elles, el següent detall (imprés 33164):
  
- Definició precisa del respectiu lloc de treball amb la descripció de les tasques assignades.
  
- Curriculum vitae de la persona contractada (imprés 33065)
  
- Curriculum vitae de l'equip d'investigació en el qual s'integra el treballador (imprés 33700)
  
- Memòria cientificotècnica del treball a desplegar per part de l'equip d'investigació amb especificació d'objectius i la seua vinculació a les línies d'investigació estratègiques promogudes per l'entitat.
  
- Oportunitat i impacte de la contractació en relació amb els objectius cientificotècnics prevists.
  
e) Declaració responsable, firmada pel representant legal de l'entitat sol·licitant, tot enumerant les ajudes sol·licitades i/o concedides fins el moment de la presentació de la sol·licitud, per a finançar cada una de les contractacions (imprés 33623).
  
f) Documentació acreditativa de trobar-se l'entitat sol·licitant al corrent en les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la vigència d'esta documentació s'haurà d'estendre fins a la finalització del termini de presentació de sol·licituds. En este sentit s'hauran de presentar certificats tramitats per la corresponent Agència Tributària, la Direcció Territorial d'Economia i Hisenda que corresponga i la Direcció Provincial de la Tresoreria General de la Seguretat Social, així com còpia de l'últim rebut de l'Impost d'Activitats Econòmiques o declaració responsable de no estar obligat a tributar pel dit impost.
  
Estaran exemptes de presentar la documentació requerida en el paràgraf anterior, les entitats sol·licitants de qualsevol altre tipus d'ajuda gestionada per la Sotssecretaria de l'Oficina de Ciència i Tecnologia per a l'exercici 2002 que ja l'hagueren aportat, cal tenir en compte que la dita documentació té una vigència de sis mesos des de la seua tramitació.
  
g) Dades de domiciliació bancària segons model normalitzat (fitxa de manteniment de tercers) (imprés 23902).
  
h) Les entitats sol·licitants que preveu l'article 2.b) hauran de presentar, a més a més, la següent documentació:
  
- Còpia del CIF de l'entitat.
  
- Còpia dels estatuts o documentació acreditativa de la seua constitució.
  
- Documentació acreditativa de la representació legal de la persona que firma la sol·licitud en nom de l'entitat sol·licitant, així com còpia del DNI d'esta.
  
Article 6. Quantia de les ajudes
  
1. Les ajudes d'este programa consistiran en subvencions directes a les entitats beneficiàries sobre les despeses que resulten subvencionables.
  
Determinació de la quantia:
  
a) Per a les entitats que preveu l'article 2a), el percentatge de subvenció podrà ser fins el 75% del cost total de les contractacions en el període subvencionable previst en l'article 3.
  
b) Per a les entitats que preveu l'article 2b), el percentatge de subvenció previst en el paràgraf anterior podrà ser fins el 50%.
  
2. Excepcionalment, i sempre per resolució motivada, estos percentatges podran ser incrementats.
  
Article 7. Instrucció del procediment
  
1. L'òrgan encarregat de la instrucció del procediment serà la Sotssecretaria de l'Oficina de Ciència i Tecnologia que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s'ha de dictar la resolució.
  
2. Finalitzat el procés de presentació de sol·licituds, una vegada revisades totes i per mitjà de resolució del sotssecretari de l'Oficina de Ciència i Tecnologia, es publicarà en el tauler d'anuncis de la dita sotssecretaria (c/ de Colom 66, 46370 València) i en l'adreça d'internet abans esmentada, una relació de totes les sol·licituds que no reunisquen els requisits exigits, perquè en el termini de deu dies s'esmene la falta o es complete la documentació preceptiva. Si així no es fera, s'entendrà que el sol·licitant desistix de la seua sol·licitud, amb la resolució prèvia en què es declare esta circumstància amb indicació dels fets produïts i les normes d'aplicació.
  
3. Així mateix, en la mateixa resolució es farà pública la relació provisional de sol·licituds excloses, amb expressió de la causa d'exclusió, perquè els interessats puguen presentar les al·legacions que estimen oportunes en el termini de deu dies.
  
4. Transcorregut el termini anterior, per mitjà de resolució del sotssecretari de l'Oficina de Ciència i Tecnologia, es publicaran en el tauler d'anuncis abans mencionat i en l'adreça d'internet abans esmentada, les relacions definitives d'admesos, d'exclosos i de desistits en la convocatòria.
  
5. La retirada de la documentació presentada, per a aquelles sol·licituds excloses, desistides o desestimades després del procés de selecció, podrà efectuar-se dins dels sis mesos següents a la resolució definitiva de la convocatòria. La documentació no arreplegada transcorregut este termini serà destruïda.
  
6. Es faculta la Sotssecretaria de l'Oficina de Ciència i Tecnologia per a interpretar el contingut d'esta convocatòria.
  
Article 8. Avaluació i selecció
  
1. L'avaluació i selecció de sol·licituds es realitzarà en concurrència competitiva i es tindrà en compte exclusivament la documentació aportada en la sol·licitud, per la qual cosa es prescindirà del tràmit d'audiència, d'acord amb el que disposa l'article 84.4 de la Llei 30/1992, de 26 de novembre.
  
2. Per a l'avaluació cientificotècnica dels criteris que descriu l'article 9 de la present orde, la Sotssecretaria de l'Oficina de Ciència i Tecnologia podrà demanar l'assessorament de l'Agència Nacional d'Avaluació i Prospectiva i/o dels experts en les matèries especifiques que es consideren necessaris.
  
3. La proposta de concessió de les ajudes serà establida pel sotssecretari de l'Oficina de Ciència i Tecnologia, sobre la base de les decisions adoptades en els processos d'avaluació.
  
Article 9. Criteris d'avaluació de les sol·licituds
  
1. Els criteris que s'establixen per a l'avaluació de les sol·licituds de contractació de doctors i de titulats superiors de suport tècnic a la investigació són els següents:
  
a) Es considerarà mèrit preferent que els titulats proposats per part de les entitats hagen sigut beneficiaris de les beques de formació de personal investigador de caràcter predoctoral de la Generalitat Valenciana.
  
b) Així mateix, es considerarà mèrit preferent que els titulats proposats per les entitats siguen personal investigador contractat per centres d'investigació científica i desenvolupament tecnològic, en el marc del Programa Ramón y Cajal del Ministeri de Ciència i Tecnologia.
  
c) Adequació del curriculum vitae dels titulats al treball tècnic o d'investigació proposat.
  
d) Curriculum vitae de l'equip d'investigació en el qual s'integra el treballador.
  
e) Contribucions cientificotècniques que s'esperen del treball a desplegar i l'impacte i l'oportunitat de la contractació en el marc dels objectius de la investigació.
  
Article 10. Resolució de concessió de les ajudes
  
1. Finalitzat el procés d'avaluació, la concessió o la denegació de les ajudes es realitzarà per resolució del conseller d'Innovació i Competitivitat. La resolució de concessió es publicarà en el Diari Oficial de la Generalitat Valenciana. La motivació de la resolució que s'adopte quedarà acreditada en l'expedient.
  
2. En termini per a resoldre les sol·licituds presentades i per a la concessió de les ajudes que s'establixen en la present orde serà de tres mesos a partir de la data de finalització del termini de presentació de sol·licituds. El còmput d'este termini s'interromprà durant el termini necessari per a l'esmena i la millora de sol·licitud per part de l'entitat interessada. Transcorregut el dit termini sense que s'haja dictat resolució s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les resolucions a què fan referència els paràgrafs anteriors esgoten la via administrativa i contra les quals es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des del dia següent al de la notificació de la resolució corresponent.
  
Article 11. Compatibilitat de les ajudes
  
Les ajudes concedides per raó de la present orde, tenen naturalesa jurídica de subvencions i seran compatibles amb altres, qualsevol que siga la seua naturalesa i l'administració o entitat que les concedisca, sempre que la suma de totes elles no supere el cost de la contractació subvencionada.
  
Article 12. Obligacions de les entitats beneficiàries
  
1. Els beneficiaris s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. Els beneficiaris estaran obligats a realitzar l'activitat subvencionada en els termes de la resolució de concessió i a justificar la seua realització en els terminis establits.
  
3. En particular, els beneficiaris estan obligats a:
  
a) Acreditar davant la Sotssecretaria de l'Oficina de Ciència i Tecnologia la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.
  
b) Facilitar les actuacions de control financer que corresponguen a la Intervenció General de la Generalitat Valenciana, la Sindicatura de Comptes i, si és el cas, al Tribunal de Comptes, en relació amb les ajudes concedides.
  
c) Comunicar a la Sotssecretària de l'Oficina de Ciència i Tecnologia l'obtenció de subvencions o ajudes per a la mateixa finalitat, procedents de qualsevol administració o ens públic o privat estatal o internacional.
  
d) Fer constar en les memòries anuals que es redacten, així com en els treballs i activitats realitzats, el patrocini de la Generalitat Valenciana.
  
Article 13. Acceptació
  
1. S'entendrà acceptada l'ajuda concedida, en els termes previstos en la resolució d'esta, si transcorreguts deu dies des de la publicació en el Diari Oficial de la Generalitat Valenciana de la resolució de concessió, l'entitat interessada no haguera renunciat expressament per mitjà d'escrit dirigit a la Sotssecretaria de l'Oficina de Ciència i Tecnologia.
  
2. L'acceptació per part dels beneficiaris de les ajudes implica ajustar-se a les obligacions derivades de la normativa vigent sobre subvencions públiques i de les normes generals de procediment previstes en esta orde.
  
3. Els beneficiaris de les ajudes regulades en esta convocatòria hauran d'utilitzar la subvenció per a la concreta destinació per a la qual ha sigut concedida.
  
Article 14. Seguiment i control de les accions
  
1. El seguiment cientificotècnic de les ajudes concedides és competència del sotssecretari de l'Oficina de Ciència i Tecnologia, qui establirà els procediments adequats per a això i designarà, si és el cas, els òrgans o les comissions oportuns.
  
2. Qualsevol alteració tant de les condicions tingudes en compte per a la concessió d'estes subvencions, com dels requisits i les condicions establides en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió. La justificació de les despeses per a quanties inferiors al cost de les contractacions subvencionades, comportarà una reducció de la subvenció en la proporció corresponent.
  
3. L'incompliment per part del beneficiari de qualsevol dels requisits, condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització d'esta, donarà lloc a la incoació, per part de l'òrgan competent per a la concessió de les ajudes, del corresponent expedient que, podrà finalitzar si és el cas, amb la resolció de la subvenció i l'obligació si és el cas de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 15. Cessió de dades
  
La participació en la present convocatòria implicarà l'acceptació de la cessió, a favor de les administracions públiques, de les dades que conté la sol·licitud presentada com, si és el cas, la resolució de concessió, a efectes estadístics, d'avaluació i de seguiment.
  
Article 16. Justificació i liquidació de les ajudes
  
1. El lliurament de les ajudes es realitzarà directament a les entitats beneficiàries i es faran efectives en la seua totalitat, després de la justificació de la realització de l'activitat per part d'estes.
  
2. Als efectes del que preveu el paràgraf anterior les entitats beneficiàries hauran de tramete a la Sotssecretaria de l'Oficina de Ciència i Tecnologia, abans de l'11 de novembre de 2002 la següent documentació:
  
a) En el cas d'entitats que hagen de retre comptes a la Generalitat Valenciana, i que estan incloses permanentment en el pal d'auditories mitjançant les quals es duu a terme el control financer, les ajudes es justificaran per mitjà de certificació tramitada per l'òrgan competent en la qual s'expresse que l'ajuda ha sigut correctament registrada en la comptabilitat de l'entitat; que els fons rebuts s'han dirigit a realitzar l'activitat per a la qual van ser concedits i que la documentació original acreditativa de la despesa realitzada es troba en les dependències d'esta, a disposició de la Sotssecretaria de l'Oficina de Ciència i Tecnologia, de la Intervenció General de la Generalitat Valenciana i de la Sindicatura de Comptes, tot adjuntant una relació detallada dels costs de cada contractació recolzada amb esta subvenció i amb indicació del percentatge que l'ajuda representada respecte del total de l'activitat subvencionada. Estes entitats hauran de conservar els originals dels justificants de la despesa durant el període legalment establit.
  
b) La resta d'entitats públiques o privades, hauran de presentar tots els originals o les còpies compulsades dels justificants de les despeses realitzades com a conseqüència de les contractacions recolzades per esta subvenció, tramitats d'acord amb la normativa vigent. Per a la justificació de les despeses realitzades s'admetran les còpies de les nòmines, acompanyades de les còpies dels butlletins de cotització TC1 i TC2 del personal contractat, i com justificants del pagament efectiu es considerarà suficient el rebut del titulat contractat, firmat i amb data, per la totalitat dels pagaments que s'hagueren efectuat en el període computable. O bé, podran presentar-se els justificants bancaris de l'eixida de fons.
  
3. La no presentació de qualsevol dels documents exigits en este article en el termini que s'hi preveu, implicarà la pèrdua de la concessió de la subvenció.
  
4. La Sotssecretaria de l'Oficina de Ciència i Tecnologia no és responsable de l'actuació del personal contractat, ni dels danys i els perjuís que puguen sobrevindre, sempre que els danys i els perjuís siguen imputables a este.
  
5. La concessió de l'ajuda no implica cap relació contractual, estatutària o administrativa amb la Generalitat Valenciana, ni cap tipus de compromís per part d'esta en relació amb una posterior incorporació del personal contractat a la seua plantilla.
  
Disposició addicional única
  
D'acord amb el que establix la Llei 10/2001, de 27 de desembre, de Pressupostos de la Generalitat Valenciana per a l'exercici 2002, les ajudes objecte d'esta orde es finançaran a càrrec de la secció 11, programa 542.10, línia T4015000 amb un import màxim de 439.550 euros per a la modalitat A, i la línia T4016000, amb un import màxim de 570.957 euros, per a la modalitat B.
  
Disposicions finals
  
Primera
  
Es faculta el sotssecretari de l'Oficina de Ciència i Tecnologia per a dictar les disposicions i adoptar les mesures que considere oportunes per al desplegament i l'aplicació del que disposa la present orde.
  
Segona
  
La present orde entrarà en vigor el dia següent de la seua publicació en el Diari Oficial de la Generalitat Valenciana.
  
València, 17 de juliol de 2002
  
El conseller d'Innovació i Competitivitat,